10) การควบคุมภายใน

-   คณะกรรมการบริษัทฯในการประชุมครั้งที่ 2/2545 เมื่อวันที่ 11 มีนาคม 2545
    ซึ่งมีกรรมการอิสระ
    ทั้งสองคนเข้าร่วมประชุมด้วยอย่างครบถ้วนได้สอบทานองค์ประกอบของระบบการควบคุมภายในทั้ง
    5 ประการของบริษัทฯ และบริษัทย่อยแล้วดังนี้ :-

1)  การมีสภาพแวดล้อมของการควบคุมที่ดี (CONTROL ENVIRONMENT)

2)  การมีกระบวนการประเมินความเสี่ยงที่เหมาะสม (RISK ASSESSMENT)

3)  การมีกิจกรรมควบคุมที่ดี (CONTROL ACTIVITIES)

4)  การมีระบบสารสนเทศและการสื่อสารข้อมูลที่ดี (INFORMATION AND COMMUNTICATION)

5)  การมีระบบการติดตามและการประเมินผลที่ดี (MONITORING AND EVALUATION)

คณะกรรมการบริษัทฯ มีความเห็นว่าในรอบปี 2544 ระบบการควบคุมภายในของบริษัทฯ
และบริษัทย่อยมีความเพียงพอและเหมาะสม บริษัทฯ
มีการกำหนดเป้าหมายการดำเนินธุรกิจที่ชัดเจนและวัดผลได้
มีการตั้งเป้าหมายการปฏิบัติงานและมีการประเมินผลพร้อมทั้งวัดผลอยู่เสมอ
มีการจัดโครงสร้างองค์กรเพื่อให้การบริหารงานมีประสิทธิภาพ
มีระบบการควบคุมการสั่งจ่ายเงินที่รัดกุม
มีการจัดเก็บเอกสารประกอบการบันทึกบัญชีไว้ครบถ้วนเป็นหมวดหมู่และใช้นโยบายบัญชีที่เป็นมาตรฐานที่รับรองโดยทั่วไปฝ่ายจัดการมีความตื่นตัวและให้ความสำคัญในด้านการป้องกันและการกระจายความเสี่ยงมากขึ้น
มีการจัดระบบสารสนเทศที่เหมาะสมและทันการ บริษัทฯ
ได้กำหนดนโยบายการกระทำที่อาจขัดแย้งทางผลประโยชน์ระหว่างพนักงานกับบริษัทฯไว้แจ้งชัด
มีการติดตามดูแลการประกอบธุรกิจของบริษัทย่อยอย่างใกล้ชิดและคอยระมัดระวังให้การดำเนินงานบริษัทฯ
และบริษัทย่อยเป็นไปตามกฎหมายและข้อกำหนดของทางการอยู่เสมอ
ซึ่งคณะกรรมการตรวจสอบก็มีความเห็นเช่นเดียวกัน

-   บริษัท สำนักงาน เอินส์ท แอนด์ ยัง จำกัด ซึ่งเป็นผู้ตรวจสอบบัญชีของบริษัทฯ ในปี 2544
    ได้ศึกษาและประเมินประสิทธิภาพการควบคุมภายในด้านบัญชีของบริษัทฯ
    ตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสมซึ่งก็ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่อการแสดงความเห็นต่องบการเงิน
    ณ วันที่ 31 ธันวาคม 2544 ตามรายละเอียดที่ปรากฏในหนังสือที่แนบมาพร้อมนี้

  วันที่ 21 กุมภาพันธ์ 2545

เรื่อง รายงานระบบการควบคุมภายในด้านการบัญชี

เรียน คณะกรรมการ

บริษัท ลานนารีซอร์สเซส จำกัด (มหาชน)

ตามที่สำนักงานฯได้ตรวจสอบงบการเงินของบริษัท ลานนารีซอร์สเซส จำกัด (มหาชน)
สำหรับปีสิ้นสุดวันที่ 31 ธันวาคม 2544 และได้เสนอรายงานการตรวจสอบลงวันที่ 30 มกราคม
2545 ไปแล้วนั้น
สำนักงานฯขอเรียนว่าในการตรวจสอบงบการเงินดังกล่าวตามมาตรฐานการสอบบัญชีที่รับรองทั่วไปเพื่อแสดงความเห็นว่า
งบการเงินนี้แสดงฐานะการเงิน
ผลการดำเนินงานและกระแสเงินสดโดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานฯได้ศึกษาและประเมินประสิทธิภาพการควบคุมภายในด้านบัญชีของบริษัทฯตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งสำนักงานฯไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่อการแสดงความเห็นต่องบการเงิน
ณ วันที่ 31 ธันวาคม 2544
สำหรับข้อสังเกตจากการตรวจสอบบางประการซึ่งไม่มีผลกระทบอย่างเป็นสาระสำคัญต่อการแสดงความเห็นงบการเงินพร้อมทั้งข้อเสนอแนะที่เกี่ยวข้องสำนักงานฯได้รายงานไว้ในจดหมายถึงฝ่ายบริหารลงวันที่
20 กุมภาพันธ์ 2545

อย่างไรก็ตามสำนักงานฯขอเรียนว่าในการตรวจสอบบัญชีสำนักงานฯมิได้ตรวจสอบทุกรายการ
หากแต่ใช้วิธีการทดสอบเท่านั้น
นอกจากนั้นการศึกษาและการประเมินประสิทธิภาพระบบการควบคุมภายในด้านบัญชีมีวัตถุประสงค์เพียงเพื่อประโยชน์ในการสอบบัญชีดังที่กล่าวไว้ข้างต้น
ดังนั้นจึงไม่อาจชี้ให้เห็นข้อบกพร่องทั้งหมดที่อาจมีอยู่ในระบบการควบคุมภายในของบริษัทฯได้

สำนักงานฯขอขอบคุณเจ้าหน้าที่ของบริษัทฯ ที่ได้ให้ความร่วมมือในการตรวจสอบบัญชีของ บริษัทฯ
เป็นอย่างดี

ขอแสดงความนับถือ

(ณรงค์ พันตาวงษ์)

ผู้สอบบัญชีรับอนุญาต เลขทะเบียน 3315